**PRESSEMEDDELELSE    
Louise Haugaard Jørgensen: *P-p-p-pengene***

**Performance på Christian IV’s Børsbygning  
14.– 17. oktober 2019**

**Alle fire dage kl. 16.30 – 17.00**

Børsen, Børsgade 2, 1217 København K   
Fri entré. Begrænsede pladser – billetter reserveres via louisehaugaardj@gmail.com

**P-p-p-pengene er en collage af stemmer, der på tværs af tid fletter overtro, historie, virkelighed og fiktion omkring livet med penge sammen med vittigheder om vejrets relation til aktiemarkedet. Med dette værk** **inviterer Louise Haugaard Jørgensens publikum indenfor på Børsen, som normalt ikke er åben for offentligheden.**

Der er en usikkerhed i titlen, *P-p-p-pengene*, en nervøst prøvende eller forsigtigt undersøgende gentagelse af p’et. Eller er det en rystelse, en form for sammenbrud af ordet før det overhovedet er sagt? Titlen kan forstås på flere måder – ligesom de fragmenter, værkets collage består af, på én gang kommer fra meget forskellige positioner og samtidig alle kredser om netop dette: Pengene – den magt de fører med sig og den indflydelse de har på vore liv.   
  
Børsen blev opført af den ambitiøse og byggelystne Christian IV, der grundet krigsgæld måtte pantsætte flere af sine ejendomme – her under Børsen – for at holde skindet på næsen.

Gennem værkets kaotiske og flerstemmige format sammensætter Louise Haugaard Jørgensen historier om hverdagen med penge, om kogens dagdrømme og aktiemarkedets uforudsigelige bevægelser. Aktiemarkedet, dette menneskeskabte system, som opfører sig lige så turbulent som vejret, hvis virkelighed vi alle lever i, men ikke evner at forudse.

Lene Adler Petersens aktion *Den Kvindelige Kristus* fra 1969, hvor hun med et kors gik nøgen gennem børssalen, står som et hovedværk i dansk kunsthistorie. Værket var en konfrontation af storkapitalen og patriarkatet, som afbrød og forstyrrede b*usiness as usual*. P-p-p-pengene står på skuldrene af dette værk, men anvender en anderledes taktik: Som et poetisk forstyrret foredrag eller en guidet turisttur under narrativt sammenbrud inviterer værket publikum indenfor i dette ellers lukkede hus, som er i privat eje hos Dansk Erhverv. En handling, som rummer en væsentlig demokratisk pointe.

**Om kunstneren:**

Louise Haugaard Jørgensen (f. 1988 i Aarhus) bor og arbejder i København. Hun er uddannet fra Det Jyske Kunstakademi 2009-2014 og Kunstakademiet i Trondheim 2012. Hendes praksis fokuserer på forholdet mellem menneske, sprog, og teknologi på tværs af tid, og hun arbejder med tekst, fotografi, skulptur mm. ofte sat sammen i større performance- eller udstillingsdesign. Fra 28/9- 3/11 2019 er hun aktuel med soloudstillingen Den Demente Konge på Møstings Hus, som viser fotografiske, skulpturelle og installatoriske værker skabt i relation til værket

P-p-p-pengene.

[www.louisehaugaardjrgensen.dk](http://www.louisehaugaardjrgensen.dk) [www.moestingshus.dk](http://www.moestingshus.dk)

**Kontakt:**

For yderligere oplysninger og pressefotos kontakt venligst Louise Haugaard Jørgensen på telefon: 2082 3373 eller mail: [louisehaugaardj@gmail.com](mailto:louisehaugaardj@gmail.com)